Idrettsgallaen

Idrettsgallaen er en seremoni for å hedre de største idrettsnavnene og beste prestasjonene samt andre som har gjort en stor innsats for norsk idrett i forrige idrettsår. Idrettsgallaen er et samarbeid mellom Norges idrettsforbund og olympiske og paralympiske komité, Norsk Tipping og NRK. Gallaen ble første gang arrangert i Hamar Olympiske Amfi i 2002 og har vært holdt den første helgen i januar hvert år siden.

Idrettsgallaen har siden starten blitt overført direkte av NRK med Dan Børge Akerø som programleder hvor de nominerte blir presentert og prisene blir delt ut. I 2009 ble Akerø erstattet med Bård Tufte Johansen som også ledet showet i 2010. I 2011 var Erik Solbakken og Haddy Njie programledere, mens Anne Rimmen overtok for Solbakken i 2012. Rimmen var programleder til 2016, i 2013 sammen med N'jie. Det er en rekke kulturinnslag mellom utdelingene. 

Utdelingene har skiftet noe sted hvor de har vært avholdt. Hamar var vertskap i årene 2002–2009, 2011–2013, 2015, 2017–2018, 2020 og i 2023, Lillehammer i 2010 og i 2016, Oslo i 2014, 2021 (i NRK), 2022, Stavanger i 2019 og Trondheim ( Trondheim Spektrum) 2024 og 2025.

 Priser 
Gjennom årene er det utdelt ulike priser under idrettsgallaen. Fra 2007 blir følgende priser utdelt: «Årets navn», «årets trener», «årets kvinnelige utøver», «årets mannlige utøver», «årets ildsjel», «årets forbilde», «årets funksjonshemmede utøver» (delt i to kategorier for mannlig og kvinnelig fra 2013), «årets lagspiller», «årets gjennombrudd», «åpen klasse», «utøvernes pris», «lagspill» og «Idrettsgallaens hederspris».

Tidligere ble også «Kniksens hederspris», Kniksenprisen og «IOKs Frivillighetspris» utdelt på Idrettsgallaen. Kniksenprisene deles nå ut i forbindelse med de andre fotballprisene helga før cupfinalene.

Ulike kategorier har også vært prøvd, endret eller forkastet. Disse har vært brukt: «konsentrasjon», «styrke, hurtighet og spenst», «styrke og kraft», «spenst og estetikk», «lagkonkurranser», «kondisjon/utholdenhet», «utholdenhet», «mellomdistanse», «nykommer», «årets idrettskommune», «årets idrettsøyeblikk» og «årets idrettsblinkskudd». I 2009 ble «juryens tilleggspris» tildelt Magnus Carlsen for hans innsats i sjakk.

Kandidatene i kategorien «årets ildsjel» blir plukket ut av de ulike forbundene i Norges idrettsforbund. For resten av kategoriene er det en jury bestående av fremtredende sportspersonligheter som nominerer. Prisene blir stemt frem gjennom interaktive- og telefonavstemninger. «Utøvernes pris» blir tildelt den som får flest stemmer fra de øvrige aktive idrettsutøverne.

 Årets navn 

 2001: Bente Skari og Ole Einar Bjørndalen
 2002: Ole Einar Bjørndalen
 2003: Petter Solberg
 2004: Gunn-Rita Dahle
 2005: Marit Bjørgen
 2006: Kjetil André Aamodt
 2007: Odd-Bjørn Hjelmeset
 2008: Norges kvinnelandslag i håndball
 2009: Petter NorthugVinnere 2010
 2010: Thor Hushovd
 2011: Therese Johaug
 2012: Cecilia Brækhus
 2013: Magnus CarlsenHer er årets idrettsgalla-vinnere. dagbladet.no (4. januar 2014)
 2014: Alexander Kristoff
 2015: Petter Northug
 2016: Stig-André Berge
 2017: Karsten Warholm
 2018: Marit Bjørgen
 2019: Karsten Warholm
 2020: ikke utdelt
 2021: Maren Lundby
 2022: Erling Braut Haaland
 2023: Maren Lundby
 2024: Markus Rooth
 2025: Katrine Lunde

 Høydepunkter fra de enkelte år 
 Idrettsgallaen 2001: Bente Skari og Ole Einar Bjørndalen delte tittelen «årets idrettsnavn». Skiskytteren Liv Grete Skjelbreid Poiree vant også to priser: «Årets forbilde» og klassen «konsentrasjon». Olaf Tufte fikk «utøvernes pris».
 Idrettsgallaen 2002: Ole Einar Bjørndalen vant tittelen «årets idrettsnavn», «konsentrasjon», samt del av «årets lag». Bente Skari vant klassen «kondisjon/utholdenhet». Kjetil André Aamodt fikk «utøvernes pris». Bjørn Dæhlie ble tildelt Den olympiske orden i sølv.
 Idrettsgallaen 2003: Dette ble det store året for Petter Solberg som vant hele fire priser: «Årets navn», «årets forbilde», «utøvernes pris» og «åpen klasse». Ole Einar Bjørndalen vant klassen «konsentrasjon». Det ble utdelt en hederspris til Rolf Sæterdal som er tidligere medarbeider hos Olympiatoppen.
 Idrettsgallaen 2004: Gallaens mestvinnende dette året, samt vinner av «årets navn», ble terrengsyklisten Gunn-Rita Dahle. Gallaen var for øvrig preget av jordskjelvet og tsunamien i Indiahavet – det ble derfor opprettet en idrettsaksjon samtidig med gallaen.
 Idrettsgallaen 2005 ble ikke avholdt – premiene for idrettsåret 2005 ble utdelt under Idrettsgallaen 2006. Styret besluttet å endre navn på idrettsgallaen til det årstall gallaen avholdes, ikke navn etter det året prestasjonene ble utført. Det ble likevel bestemt at prisen «årets navn» skal tituleres med det årstallet idrettsprestasjonen ble utført.
 Idrettsgallaen 2006: Gallaens mestvinnende dette året var Marit Bjørgen som bl.a. ble kåret til «årets navn». Ole Einar Bjørndalen vant to priser: klassen «utholdenhet» og del av «årets lag». Stein Johnson fikk «hedersprisen».
 Idrettsgallaen 2007: «Årets navn», «hedersprisen» og ytterligere to priser gikk til Kjetil André Aamodt, som offentliggjorde sin avgjørelse om å gi seg som toppalpinist på direkten.
 Idrettsgallaen 2008: Aksel Lund Svindal vant både «årets mannlige utøver» og «utøvernes pris», mens det var Odd-Bjørn Hjelmeset som ble kåret til «årets navn».
 Idrettsgallaen 2009: «Årets navn» ble Norges kvinnelandslag i håndball. Håndballjentene satte et sterkt preg på denne denne gallaen, hvor totalt fem priser var relatert til lagets, spillernes, og trenernes innsats i 2008. Alexander Dale Oen fikk utøvernes pris.
 Idrettsgallaen 2010: Petter Northug ble kåret til «årets navn» og fikk i tillegg utøvernes pris. Ole Einar Bjørndalen vant «årets mannlige utøver».
 Idrettsgallaen 2011: Thor Hushovd vant både «årets mannlige utøver», og «utøvernes pris» i tillegg til at han ble kåret til «årets navn».
 Idrettsgallaen 2012: Alexander Dale Oen vant både «årets mannlige utøver», og «utøvernes pris». Therese Johaug ble kåret til «årets navn».
 Idrettsgallaen 2013: Eirik Verås Larsen vant både «årets mannlige utøver», og «utøvernes pris». Cecilia Brækhus ble kåret til «årets navn». Alexander Dale Oen ble posthumt kåret til «årets forbilde».
 Idrettsgallaen 2014: Magnus Carlsen ble kåret til «årets navn» og vant «åpen klasse» og «utøvernes pris» sammen med Suzann Pettersen.
 Idrettsgallaen 2015: Sarah Louise Rung ble kåret til «årets forbilde» og vant «årets kvinnelige funksjonshemmede utøver», mens Kjetil Jansrud ble «årets mannlige utøver» og fikk «utøvernes pris». Alexander Kristoff ble kåret til «årets navn».
 Idrettsgallaen 2016: Petter Northug ble «årets navn» og vant i tillegg prisen som «årets mannlige utøver». Mats Zuccarello vant også to priser, «årets lagspiller» og «utøvernes pris». Håndballjentenes VM-seier rett før jul i 2015 ga nominasjoner i tre forskjellige kategorier: årets lag, årets lagspiller (Heidi Løke) og årets trener (Thorir Hergeirsson), men endte opp med kun én pris, «årets lag». Hege Riise fikk Idrettsgallaens hederspris.
 Idrettsgallaen 2017: Bryteren Stig-André Berge ble «årets navn» og vant i tillegg pris som «årets forbilde» og han fikk «utøvernes pris». Ada Hegerberg ble tildelt «gullballen» og vant i tillegg «årets kvinnelige utøver».
 Idrettsgallaen 2018: Karsten Warholm ble «årets navn» og «årets mannlige utøver» og fikk «utøvernes pris». Bjarte Myrhol ble «årets forbilde», og Egil Olsen fikk «hedersprisen».
 Idrettsgallaen 2019: Marit Bjørgen ble «årets navn» og «årets kvinnelige utøver» og fikk «hedersprisen» sammen med Ole Einar Bjørndalen. Jakob Ingebrigtsen ble «årets gjennombrudd» og fikk «utøvernes pris».
 Idrettsgallaen 2020: Karsten Warholm ble «årets navn» og «årets mannlige utøver» og fikk «utøvernes pris», og hans trener Leif Olav Alnes ble årets trener. Suzann Pettersen ble tildelt «hedersprisen».
 Idrettsgallaen 2021: Gallaen ble amputert på grunn av koronapandemien og antall priser ble kraftig redusert, blant annet ble prisen «årets navn» ikke satt opp. «Årets idrettsprestasjon» for kvinner og menn ble årets nye idrettspriser, tildelt Marte Olsbu Røiseland og Viktor Hovland. Antidopinglederen Rune Andersen ble tildelt «hedersprisen».
 Idrettsgallaen 2022: Maren Lundby ble «årets navn», og «hedersprisen» ble tildelt Karen Espelund.
 Idrettsgallaen 2023: Erling Braut Haaland ble «årets navn» og fikk «utøvernes pris», mens «hedersprisen» ble tildelt Marit Breivik.
 Idrettsgallaen 2024: Maren Lundby ble «årets navn», mens Erling Braut Haaland ble «årets mannlige utøver» og fikk «utøvernes pris». Cato Zahl Pedersen ble tildelt «hedersprisen».
 Idrettsgallaen 2025: Tikjemperen Markus Rooth vant «årets navn», «årets mannlige utøver» og «årets gjennombrudd». «Årets hederspris» ble tildelt fire personer for første gang, Bjørge Stensbøl, Hans Trygve Kristiansen, Dag Kaas, og Johan Kaggestad for deres bidrag og samarbeid til opprettelsen av Olympiatoppen. For de to sistnevnte ble prisen tildelt posthumt og mottatt av deres sønner Carl Godager Kaas og Mads Kaggestad.
 Idrettsgallaen 2026: Erling Braut Haaland vant tre priser – «Årets mannlige utøver», «Utøvernes pris» og var del av Norges herrelandslag i fotballs pris som «Årets lag». «Hedersprisen» ble tildelt Johannes Thingnes Bø og Therese Johaug, hvor sistnevnte hilste idrettsgallaen fra Rikshospitalet der hun var klar for fødsel. Camilla Herrem ble «Årets forbilde» for sin åpenhet om kreftdiagnosen. Sivert Bakken og Åge Hareide ble hedret.

 Se også 
 Den samiske idrettsgallaen

 Referanser 

 Eksterne lenker 



Kategori:Norges idrettsforbund og olympiske og paralympiske komité
Kategori:NRK
Kategori:Norsk Tipping
Kategori:Utmerkelser etablert i 2002
Kategori:Kultur i Hamar